El racó d'en freejack: Neix la LiMo Foundation per promoure l'ús de Linux en els dispositius mòbils
L'objectiu és crear una especificació o recomanació a seguir per part dels creadors de distribucions de Linux per a dispositius mòbils.
Si la setmana passada informàvem de la creació de la Linux Foundation a partir de la unió de l'OSDL i el FSG per a la promoció de Linux com a alternativa a Windows, aquesta setmana li toca el torn al sistema operatiu del pingüí en els dispositius mòbils amb la LiMo Foundation (acrònim corresponent a Linux Mobile).
La gestació d'aquest nou ens no ha estat casual ni apressada; de fet, el primer anunci sobre això data de mitjans de l'any passat. El naixement compta amb sis "pares" de categoria, tots ells pesos pesants en l'escenari de les telecomunicacions mòbils mundials: Motorola, NEC, NTT DoCoMo, Panasonic, Samsung i Vodafone. D'aquesta darrera sorprèn especialment que sigui partner de Microsoft en alguns països i que, malgrat aquesta relació amb la companyia de Redmond, aposti també per Linux. La fundació està oberta a nous membres.
La intenció no és construir una distribució de Linux per a dispositius mòbils, si no establir una sèrie d'estàndards i API's, en definitiva unes bases, per a què al voltant d'aquestes s'hi puguin construir diverses distribucions que compleixin amb uns requisits mínims que les facin compatibles a nivell de programari. Una nova especificació LSB (Linux Standard Base) però per a telèfons mòbils aquesta vegada.
Proporcionar les eines necessàries per a construir aquestes distribucions, promocionar el seu ús i establir una certificació que demostri el compliment de l'especificació, són també altres tasques de la LiMo Foundation.
El govern de la nova organització serà independent de les empreses fundadores, tot i que probablement -i almenys en els primers temps- als qui veurem seure a les butaques de direcció serà als executius d'aquestes grans multinacionals. El que es pretén és que a imatge i semblança d'altres projectes lliures, acabi essent la comunitat de desenvolupadors i usuaris la que guiï les passes de la fundació.
Tot i que inicialment desconnectada d'altres entitats similars de l'ecosistema Linux, la LiMo Foundation té la intenció d'obrir les seves portes a la col·laboració amb aquestes, com per exemple amb la recentment creada The Linux Foundation.
Publicada eina per instal·lar Linux des de Windows...
La Fundació Mozilla allibera la versió 1.1 de SeaM...
Sun Microsystems i Intel anuncien un acord de col·...
Creada la Fundació Linux per promoure el sistema o...
Fluendo anuncia suport de pagament per als còdecs ...